โบรกฯชี้MINTซื้อ“NH Hotel Group”ลงทุนสูง-รีเทิร์นต่ำ ฟากหุ้นร่วง 3% กังวลงบฯไม่สวย
โบรกฯชี้ MINT ซื้อ “NH Hotel Group” ลงทุนสูง-รีเทิร์นต่ำ ฟากหุ้นร่วง 3% กังวลงบฯไม่สวย หลังมีแนวโน้มเข้าเก็บหุ้นเพิ่มกว่า 20% โดยล่าสุด ณ เวลา 10.58 น. อยู่ที่ระดับ 36.50 บาท ลดลง 1.25 บาท หรือ 3.31% สูงสุดที่ระดับ 37.50 บาท ต่ำสุดที่ระดับ 36.25 บาท ด้วยมูลค่าการซื้อขาย 461.34 ล้านบาท
28 พ.ค. 2561

ผู้สื่อข่าวรายงานว่า ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ณ เวลา 10.58 น. อยู่ที่ระดับ 36.50 บาท ลดลง 1.25 บาท หรือ 3.31% สูงสุดที่ระดับ 37.50 บาท ต่ำสุดที่ระดับ 36.25 บาท ด้วยมูลค่าการซื้อขาย 461.34 ล้านบาท

ทั้งนี้ ราคาหุ้น MINT ปรับตัวลดลงวันนี้ (23 พ.ค.) หลังมีการรายงานเข้าซื้อหุ้นในบริษัท NH Hotel Group SA บริษัทจดทะเบียนในตลาดหลักทรัพย์แมดริด จํานวน 30,000,000 หุ้น. จากกลุ่ม Oceanwood มูลค่ารายการ 192 ล้านยูโร หรือประมาณ 7,405 ล้านบาท เพื่อขยายการลงทุนไปยังภูมิภาคอื่นๆ และช่วยเพิ่มกระแสเงินสดและรายได้ให้กับบริษัทในอนาคต
โดยมีทุนจดทะเบียน 700,543,576 ยูโร แบ่งออกเป็น 350,271,788 หุ้น ราคาที่ตราไว้หุ้นละ 2 ยูโร ทุนทั้งหมด (fully diluted) 785,051,728 ยูโร แบ่งออกเป็น 392,525,864 หุ้น ราคาที่ตราไว้หุ้นละ 2 ยูโร รวมส่วนที่เกิดจากหุ้นกู้แปลงสภาพ
ด้านนางสาววชิราลักษณ์ แสงเลิศศิลปชัย ผู้ช่วยกรรมการสายงานวิจัย บริษัทหลักทรัพย์ เอเชียร์ เวลธ์ เปิดเผยกับ “ข่าวหุ้นธุรกิจออนไลน์” ว่า ปัจจัยที่ส่งผลให้ราคาหุ้นปรับตัวลดลงวันนี้ ในเบื้องต้นคาดมาจากนักลงทุนมีความกังวลเนื่องจากทาง MINT จะต้องใช้เงินลงทุนสูง และผลตอบแทนที่ได้รับอาจไม่คุ้มทุน
อนึ่ง ก่อนหน้านี้ “หนังสือพิมพ์ข่าวหุ้นธุรกิจ” ฉบับวันนี้ (21 มีนาคม 2561) เคยรายงานเกี่ยวกับกรณีดังกล่าวว่า MINT อยู่ระหว่างเตรียมลงนามซื้อหุ้นบริษัท NH Hotel Group, S.A. หรือ NHH จากบริษัท HNA Group Co., Ltd. จำนวน 103 ล้านหุ้น หรือคิดเป็นประมาณ 29.35% จากจำนวนหุ้นทั้งหมดของ NHH ภายในเร็วๆ นี้ ซึ่งจากการเข้าทำรายการในครั้งนี้ เป็นการเข้าซื้อหุ้นในสัดส่วน 8% ดังนั้นจึงเป็นที่น่าจับตาว่าจะมีการประกาศซื้อหุ้นเพิ่มในเร็วๆ นี้หรือไม่